[pic] | KOMMISSIONEN FOR DE EUROPÆISKE FÆLLESSKABER |

Bruxelles, 21.2.2007

KOM(2007) 65 endelig

MEDDELELSE FRA KOMMISSIONEN TIL RÅDET, EUROPA-PARLAMENTET, DET EUROPÆISKE ØKONOMISKE OG SOCIALE UDVALG OG REGIONSUDVALGET

Årlig politikstrategi for 2008

INDHOLDSFORTEGNELSE

1. Et sammenhængende forløb 3

2. Del I: Prioriterede foranstaltninger i 2008 6

2.1. Tværgående prioriteter 6

2.2. Velstand 7

2.3. Solidaritet 10

2.4. Sikkerhed og frihed 13

2.5. Europa som verdenspartner 14

2.6. Bedre lovgivning – i centrum for Kommissionens daglige arbejde 17

2.7. Bedre kommunikation og kommunikationsprioriteterne i 2008 18

3. Del II: De generelle rammer for personale- og finansressourcerne i 2008 20

3.1. Personaleressourcer 20

3.1.1. Forstærkning med henblik på udvidelsen 20

3.1.2. Bidrag til en fælles personalepulje 20

3.1.3. Tildeling af supplerende personaleressourcer til de fire politiske prioriteter 20

3.2. Ændringer i tildelingen af finansielle ressourcer 22

3.2.1. De finansielle virkninger af prioritetsområdet "velstand" 22

3.2.2. De finansielle virkninger af prioritetsområdet "solidaritet" 23

3.2.3. De finansielle virkninger af prioritetsområdet "sikkerhed" 23

3.2.4. De finansielle virkninger af prioritetsområdet "virkningerne udadtil" 24

3.2.5. Oversigt over ændringer fordelt efter udgiftsområderne i de finansielle rammer (FR) 26

MEDDELELSE FRA KOMMISSIONEN

ÅRLIG POLITIKSTRATEGI FOR 2008

Et sammenhængende forløb

Der er i EU i dag bred politisk enighed om de politiske mål. Som følge af de målsætninger, der blev opstillet ved starten på den nuværende Kommissions mandatperiode – velstand, solidaritet, sikkerhed og frihed og et mere handlekraftigt EU på verdensplan – gælder der nogle helt klare rammer for det politiske arbejde, der skal leveres på de områder, hvor EU-borgerne har en forventning om, at EU handler. EU er således blevet udstyret til at klare udfordringerne i forbindelse med globaliseringen og forberede europæerne på fremtiden. Kommissionen har genlanceret Lissabon-strategien for at skabe vækst og arbejdspladser gennem partnerskaber med medlemsstaterne. Der er opnået konsensus med medlemsstaterne om, hvor det vil være vigtigt at gøre en fælles indsats, f.eks. energi, forskning og ændringer i befolkningssammensætningen. Kommissionen har gennem en række initiativer, f.eks. en energipolitik for Europa, Den Europæiske Fond for Tilpasning til Globaliseringen, Det Europæiske Teknologiinstitut (EIT) og foranstaltninger til støtte for medlemsstaternes forvaltning af EU's ydre grænser og løsning af migrationsproblemerne, bevist, at den formår at følge op på disse forpligtelser. Den har i samarbejde med forskellige medlemsstater og andre institutioner ydet politisk og humanitær støtte til kriseramte lande overalt i verden.

Kommissionen er blevet bedre til at samkøre sine interne og eksterne politikker, så de styrker væksten og jobskabelsen i EU og samtidig fremmer den globale udvikling. Den har bidraget til at sikre en vellykket afslutning på EU's femte udvidelsesrunde og de løbende bestræbelser på at nå EU-27's fulde potentiale. Gennem forhandlinger med Europa-Parlamentet og Rådet har Kommissionen bidraget til at sikre en ambitiøs flerårig finansiel ramme for perioden 2007-2013 og til at formulere nye finansielle redskaber og programmer, der skal anvendes til at omsætte den finansielle ramme til handling. Kommissionen står i spidsen for et ambitiøst initiativ til at forbedre og forenkle EU-lovgivningen. Den har udvidet sine bestræbelser på at indgå i en tovejsdialog med borgerne om EU's politiske valg og fremtid.

Alle disse resultater viser, at Den Europæiske Union realiserer den tosporede strategi, som Europa-Kommissionen fastlagde i maj sidste år med støtte fra Det Europæiske Råd og Europa-Parlamentet. EU har sat gang i en række ambitiøse politikker, der viser borgerne, hvor vigtig den europæiske dimension er for opnåelsen af deres ønsker i en moderne verden. Samtidig har EU's evne til at handle effektivt betydning for det parallelle arbejde for at finde en løsning på problemerne i forbindelse med EU-forfatningen og institutionsspørgsmålet, hvorved EU i fremtiden ville fremstå mere effektivt og demokratisk.

Den årlige politikstrategi indeholder Kommissionens forslag til vigtige initiativer, der bør prioriteres i 2008. Der foreslås endvidere yderligere personalebevillinger for at styrke Kommissionens evne til at levere de ønskede resultater på de prioriterede områder. Der vil blive brug for flere stillinger som følge af den øgede arbejdsbyrde, som udvidelsen har medført, hvorimod behovet på andre prioriterede politikområder skal dækkes udelukkende gennem interne personalerokeringer i Kommissionen.

2008 bliver et vigtigt år i debatten om EU's fremtid: en konstruktiv løsning på institutionsspørgsmålet ville være et positivt signal inden det næste valg til Europa-Parlamentet.

I andre sammenhænge vil 2008 være præget af arbejdet med at konsolidere og gennemføre den gældende EU-ret, samtidig med at der vil være yderligere fokus på en korrekt gennemførelse af EU-lovgivningen. Kommissionen vil fortsætte sin reformdagsorden med henblik på en moderne, effektiv, ansvarlig og åben administration - som kan kommunikere med og opbygge et tillidsforhold til EU-borgerne.

Kommissionen vil fortsat fokusere på at opnå resultater inden for de overordnede strategiske målsætninger. Vækst og jobskabelse vil fortsat være en vigtig politisk prioritet for EU sammen med yderligere bestræbelser på at løse klimaproblemerne og opfylde EU's energibehov i dag og i fremtiden. EU's seneste udvidelse vil blive yderligere konsolideret, efterhånden som de nye medlemsstater tilslutter sig Schengen-området og vedtager at indføre euroen. I forbindelse med tiåret for euroens indførelse vil Kommissionen offentliggøre en evaluering af, hvordan ØMU'en har fungeret indtil dato, og hvordan den bedre kan opfylde de fremtidige behov. I ledelsessammenhæng vil Kommissionen realisere sine tilsagn om at indgå i dialog, at gennemføre høringer, at opnå resultater vedrørende bedre lovgivning og at øge fokus på en korrekt gennemførelse af EU-lovgivningen.

Som angivet nedenfor er det derimod på andre politikområder blevet tid til at tage nye initiativer. Kommissionen har siden starten på sin mandatperiode iværksat en lang række høringer og politiske dialoger, f.eks. evalueringen af det indre marked og statusopgørelsen over den sociale situation. Evalueringen af det indre marked skal sikre, at det fortsat giver de tilsigtede økonomiske resultater, og at borgerne rent faktisk har fordele heraf. Statusopgørelsen over den sociale situation i EU vil analysere tendenserne i den socio-demografiske udvikling og borgernes muligheder for at udnytte rettigheder og muligheder og vil indgå i midtvejsrevisionen af den sociale dagsorden. Disse arbejder vil give sig udslag i en række konkrete initiativer. Det er ikke i alle tilfælde på nuværende tidspunkt muligt at sige noget endeligt om arten af disse initiativer, da forslagene skal udarbejdes under hensyntagen til Kommissionens høringer af de berørte parter og konsekvensvurderinger.

Herudover vil Europa-Kommissionen gå yderligere i dybden med forberedelsen af en omfattende budgetrevision, og den vil analysere resultaterne af 2007-høringen, hvorved det i 2008-09 skulle blive muligt at fremlægge et forslag til revision.

Bestræbelserne på at gennemføre denne dagsorden i 2008 forudsætter, at Kommissionen indgår i et konkret arbejdsfællesskab med de øvrige EU-institutioner. Den ser derfor frem til at indlede en konstruktiv dialog og udveksle synspunkter med Europa-Parlamentet og Rådet om, hvor den politiske vægt skal ligge i 2008, og om hvordan dette skal komme til udtryk i budgettet for 2008 og i Kommissionens lovgivnings- og arbejdsprogram, som skal vedtages i oktober.

DEL I: PRIORITEREDE FORANSTALTNINGER I 2008

Tværgående prioriteter

Samtidig med at den er fast besluttet på at gennemføre sine strategiske målsætninger, er Kommissionen nødt til at være årvågen og rede til at reagere dynamisk på nye udfordringer. Nogle af de spørgsmål, der på det seneste er rykket højere op på EU's politiske dagsorden på grund af deres indhold, berører de fire strategiske målsætninger og bidrager til opfyldelsen af flere af dem, om ikke alle. Blandt de vigtigste eksempler kan nævnes energi og klimaændringer, Lissabon-dagsordenen for vækst og beskæftigelse og migration. Kommissionen bestræber sig på at besvare disse udfordringer så sammenhængende og fleksibelt som muligt ved samarbejde på tværs af tjenestegrenene, udarbejdelse af sammenhængende politikker, der går ud over de traditionelle grænser, og fuld udnyttelse af en lang række finansielle og lovgivningsmæssige politikinstrumenter. Spørgsmålene er desuden tværgående i den forstand, at de kræver en intern EU-indsats og en global indsats sammen med forskellige partnere rundt omkring i verden. Endelig kan disse spørgsmål selvfølgelig ikke alle løses i 2008, og EU vil kun kunne klare de udfordringer, som det står over for, hvis der gøres et sammenhængende og hårdt stykke arbejde over flere år.

Spørgsmålet om, hvordan der skal reageres på klimaændringerne, presser sig på og vil være blandt Kommissionens prioriteter i 2008 ud fra ønsket om at sikre en bæredygtig velstand i Europa. Hvis der skal sikres en bæredygtig vækst, er det helt afgørende med en bæredygtig, sikker og konkurrencedygtig energiforsyning i hele EU baseret på et passende miks af bæredygtige energikilder. 2008 bliver afgørende for gennemførelsen af den energi- og klimaændringspakke, som Kommissionen vedtog i begyndelsen af 2007. De vigtigste tiltag bør omfatte at der oprettes et europæisk gas- og elforsyningsnet, at der tages yderligere skridt for at øge energieffektiviteten og fremme en bæredygtig energi, at ordningen for EU's olielagre revideres for at styrke solidariteten mellem medlemsstaterne på energiområdet, at der tages initiativ til opfølgning af den europæiske energiteknologiske plan, og at konkurrencereglerne og bestemmelserne vedrørende det indre marked håndhæves i energisektoren. EU bør fortsat indtage en ledende stilling i arbejdet med at tilpasse sig og reducere klimaændringerne. Kommissionen vil presse på for at få EU og interessenter overalt i verden til at forpligte sig til at reducere CO2-emissionerne efter 2012, når den nuværende Kyoto-protokol udløber. EU bør desuden bruge sit lederskab til at øge det internationale pres for en global ændring. Nøglen hertil er Alliancen for en Global Klimapolitik, hvis mål er at få udviklingslandene til at engagere sig i klimaændringerne og derved sikre bredere opbakning til den internationale ordning vedrørende klimaændringer efter 2012. For at hjælpe Europa med at opfylde sine nye emissionsmål, vil EU tage yderligere skridt til at fremme energieffektiviteten og produktionen af bæredygtig energi.

Den fornyede Lissabon-strategi for vækst og jobskabelse vil fortsat være det vigtigste redskab til at fremme velstand, miljøansvar og social integration i den Europæiske Union baseret på et partnerskab med medlemsstaterne. Strategien, som blev strømlinet og fornyet i 2005, er begyndt at bære frugt og har allerede bidraget til at forbedre EU's økonomiske resultater. Udfordringen består nu i at udnytte det nuværende opsving til at få gennemført yderligere reformer. Ved udgangen af 2007 vil Kommissionen fremlægge en strategisk rapport om den første del af strategien, evt. indeholdende en revision af de integrerede retningslinjer med henblik på at føre moderniseringen videre i det næste årti. Endelig vil man i 2008 kunne se de første resultater af den yderligere indsats for at gennemføre Lissabon-strategien på regionalt plan ved hjælp af de nye europæiske samhørighedsprogrammer og de nye programmer for udvikling af landdistrikterne, som skal vedtages i 2007 for alle medlemsstater.

Forvaltning af indvandringen i EU kræver en flerstrenget approach. En godt forvaltet arbejdskraftmigration vil være et positivt bidrag til Europas velstand og kulturelle mangfoldighed. Kommissionen vil i 2008 fremlægge to lovgivningsforslag om arbejdskraftmigration med henblik på indrejse- og opholdsvilkårene for sæsonarbejdere og lønnede praktikanter. Retten til at søge asyl i EU er udtryk for, at solidaritet er en europæisk værdi. Kommissionen vil i 2008 foreslå, at der tages yderligere skridt i retning af en fælles migrationspolitik, og at der træffes foranstaltninger til fastlæggelse af en fælles europæisk asylordning i 2010. Endelig bør EU forhindre den ulovlige indvandring, sætte en stopper for handel med mennesker og beskytte sine ydre grænser. Agenturet for forvaltning af de ydre grænser vil blive yderligere udviklet i 2008, og medlemsstaterne vil få støtte til at håndtere den ulovlige indvandring gennem en europæisk tilsynsordning. Kommissionen vil desuden arbejde videre med den eksterne dimension gennem en kombineret migrations- og udviklingsdagsorden, især i forholdet til Afrika.

Velstand

Som angivet ovenfor vil det være af afgørende betydning for EU's velstand, at der i 2008 gøres en indsats for at mindske klimaændringerne og tilpasse sig dem, at EU's energipolitik videreudvikles, og at Lissabon-strategien gennemføres.

Økonomisk overkommelige og miljømæssigt bæredygtige transporttjenester er en forudsætning for, at det indre marked fungerer optimalt. For at mindske transportsektorens negative indvirkning på miljøet er det Kommissionens plan at fremlægge en handlingsplan om bytransport, en hvidbog, som skal fremme søtransportens konkurrenceevne og effektivitet ved i højere grad at inddrage nærskibstrafikken i logistikkæden, og et lovgivningsforslag om begrænsning af flyemissionerne af nitrogenoxid.

Livslang læring vil også fremover være et afgørende element i Lissabon-strategien, som ikke kun er centralt for konkurrenceevnen og beskæftigelsesevnen, men også fremmer den personlige udvikling, borgernes aktive deltagelse og den sociale integration.

Forskning og teknologisk udvikling er vigtig af hensyn til en bæredygtig udvikling og innovation for at sikre, at EU også i fremtiden fremstår som konkurrencedygtig og velstående. Det 7. europæiske rammeprogram spiller en førende rolle i arbejdet med at støtte den europæiske forskning og stimulere samarbejdet inden for EU. Det har afgørende betydning som støtteinstrument for den videre udvikling af et europæisk forskningsområde, som Kommissionen ønsker at styrke yderligere. Et centralt element i det 7. rammeprogram er Det Europæiske Forskningsråd. Med virkning fra 2008 vil Forskningsrådet kunne støtte sig til et forvaltningsorgan, hvorved det til fulde kan optræde som et fælleseuropæisk finansieringsagentur for frontlinjeforskning. Ved hjælp af et andet forvaltningsorgan vil forvaltningen af andre dele af rammeprogrammet blive optimeret. Der vil i årets løb blive taget skridt til at sikre, at Det Europæiske Teknologiinstitut kan begynde sit arbejde i 2009. Det Europæiske Teknologiinstitut skal gennem strategisk forskning og undervisning være med til at afhjælpe den innovationskløft, der er mellem EU og dets vigtigste konkurrenter. Der vil desuden i årets løb blive taget skridt til flere EU-forskningsinitiativer med det formål at støtte vigtige initiativer som Lissabon-strategien og afgørende politikområder, herunder industriens konkurrenceevne, energi, miljø, sundhed, havpolitik, sikkerhed og transport.

Kommissionen vil på baggrund af evalueringen af det indre marked, som vil blive fremlagt i 2007, fremsætte flere lovforslag, som skal gøre det muligt for såvel borgere som virksomheder, især små og mellemstore virksomheder (SMV), at få fuldt udbytte af det indre marked . Som eksempel kan f.eks. nævnes forslag om finansielle tjenesteydelser og intellektuelle ejendomsrettigheder. Det vil eventuelt også være nødvendigt at stramme håndhævelsen af bestemmelserne på konkurrenceområdet, især med henblik på de mest skadelige konkurrenceforvridende praksisser og former for statsstøtte, samt på området for kapitalens frie bevægelighed. Der vil blive fremsat konkrete forslag om et ensartet konsolideret selskabsskattegrundlag, og der vil blive ført nøje tilsyn med gennemførelsen af EU's patentstrategi. Udbygning af forbrugernes tillid og fremme af forbrugerbeskyttelsen er et andet af de områder, hvor Kommissionen vil fremsætte nye forslag i 2008. Blandt disse initiativer kan nævnes lovgivning om forbrugernes væsentligste kontraktrettigheder og retsmidler og en eventuel udvidelse af EU's forbrugerbeskyttelsesregler til også at omfatte software og data (f.eks. musik og film), som købes og downloades via internettet.

Afhængig af resultatet af grønbogshøringen og handlingsplanen for 2007 vil der ved hjælp af en række initiativer blive arbejdet videre med EU's havpolitik for at forstærke en bæredygtig jobskabelse og vækst i EU's kyst- og havrelaterede økonomi. Der vil blive lagt vægt på tværgående spørgsmål med betydning for andre politikker, bl.a. international havforvaltning, de maritime erhvervs konkurrenceevne, havforskning og -teknologi, fiskeri og akvakultur, tilsyn og dataindsamling, et fælles EU-havområde etableret som led i transportpolitikken, sikkerhed (f.eks. kontrol af søgrænser, jf. de aktioner, der nævnes under 2.4) og miljøbeskyttelse som led i EU's havstrategi.

Velstand: vigtigste foranstaltninger i 2008

Lissabon-strategien for vækst og jobskabelse

• Strategirapport og opfølgning af den første cyklus i den fornyede Lissabon-strategi

Energi og transport

• Gennemførelse og opfølgning af energi- og klimaændringspakken

• Iværksættelse af de foranstaltninger, der kræves til etableringen af et europæisk gas- og elforsyningsnet

• Opfølgning af den europæiske strategiplan for energiteknologi, navnlig med henblik på vedvarende energikilder, bæredygtig kulteknologi og forvaltning af nukleart affald

• Revision af ordningen for EU's olielagre

• EU-handlingsplan om bytransport med henblik på at gøre transportsektoren mere miljøvenlig

• Lovgivningsforslag om begrænsning af flyemissioner af nitrogenoxid (NOx)

• Lovgivningsforslag om begrænsning af emissioner fra skibe

• Hvidbog om et fælles europæisk havområde med henblik på fremme af søtransport

• Styrkelse af agenturerne for transportsikkerhed med henblik på en udbygning af transportsikkerhedsbestemmelserne

Samlet migrationsstrategi

• Direktiver om arbejdskraftsmigration med særligt henblik på indrejse- og opholdsvilkårene for sæsonarbejdere og aflønnede praktikanter

Undervisning, forskning og innovation

• Oprettelse af forvaltningsagenturer med det formål at gøre Det Europæiske Forskningsråd fuldt operationelt og optimere gennemførelse af aktiviteterne under det 7. rammeprogram

• Forberedende arbejde – udpegning af bestyrelse og udvælgelse af de første viden- og innovationssamfund – med henblik på at gøre Det Europæiske Teknologiinstitut operationelt

Det indre marked

• Lovgivningsforslag og andre forslag til opfølgning af konklusionerne på evalueringen af det indre marked

• Opfølgning af den nye EU-patentstrategi

• Forslag, som giver virksomhederne mulighed for at bruge et ensartet konsolideret selskabsskattegrundlag i forbindelse med deres aktiviteter på EU-plan

Den Økonomiske og Monetære Union

• Strategisk evaluering af ØMU'en efter 10 års forløb og fremsættelse af forslag om forbedringer

Styrkelse af forbrugertilliden og forbrugerbeskyttelsen

• Lovgivningsinitiativer, som skal øge forbrugerbeskyttelsen, f.eks. vedrørende kontraktrettigheder og retsmidler

Havpolitik og tilsyn

• Initiativer til gennemførelse af EU's havpolitik

Solidaritet

Som allerede nævnt vil håndteringen af klimaændringerne fortsat være en vigtig EU-opgave i 2008, og udgangspunktet vil være solidaritet internt i EU og med den øvrige verden og de kommende generationer.

Gennemførelsen af REACH -lovgivningen (registrering, vurdering og godkendelse af kemikalier) er den afgørende prøve for, om EU er i stand til at øge det europæiske erhvervslivs konkurrenceevne, samtidig med at EU-borgernes sundhed og miljøet forbedres.

Den fælles landbrugspolitik vil i 2008 blive underkastet en " helbredsundersøgelse " for at kontrollere, om 2003-reformen kan justeres yderligere, og for at berede vejen for den fælles landbrugspolitiks fremtidige udformning og prioriteter. 2008 vil desuden være det første år i gennemførelsen af en enkelt fælles markedsordning, som er et vigtigt skridt i retning af forenkling og gennemførelse af reformen af sektorerne for vin, frugt og grøntsager og bomuld. Med hensyn til den fælles fiskeripolitik vil Kommissionen foreslå en større omstrukturering af kontrolgrundlaget med det formål at styrke håndhævelsen i hele EU.

Kommissionen vil på grundlag af statusopgørelsen over den sociale situation og midtvejsevalueringen af gennemførelsen af den sociale dagsorden, som begge vil blive fremlagt i 2007, tage initiativ til at fremme solidaritet og borgernes adgang til rettigheder og muligheder. Kommissionen vil til opfølgning af det europæiske år for lige muligheder for alle (2007) udvide og styrke sin ligestillingspolitik. Den vil bl.a. fremsætte forslag om nye initiativer med henblik på at forebygge og bekæmpe forskelsbehandling uden for arbejdsmarkedet på grund af køn, religion, tro, handicap, alder og seksuel orientering og at gøre det lettere at forene familie- og arbejdsliv. Forslag om fremme af den sociale solidaritet vil evt. omfatte en indsats fra Den Europæiske Fond for Tilpasning til Globaliseringen , som netop er oprettet for at supplere medlemsstaternes støtte til arbejdstagere, som er blevet arbejdsløse som følge af markedsåbningen, og hjælpe dem med at finde og beholde et nyt job.

Kommissionen vil fremsætte nye forslag til at sikre tilpasningsevne, fleksibilitet og samtidig en høj social beskyttelse (" flexicurity ") på det europæiske arbejdsmarked. Ifølge den strategiske rapport om Lissabon-dagsordenen vil disse forslag kunne afspejles i de reviderede integrerede retningslinjer, samtidig med at der fokuseres stærkere på at løse problemerne med ungdomsarbejdsløshed og sort arbejde.

2008 bliver afgørende for den europæiske samhørighedspolitik , da det vil være det første hele år for anvendelsen af de nye operationelle programmer for 2007-13. Kommissionen vil desuden gøre status over de konkrete resultater, som programmerne har medført for borgerne i perioden 2000-06.

Kommissionen vil for at fremme og beskytte de grundlæggende rettigheder og det europæiske borgerskab fremsætte forslag om yderligere foranstaltninger vedrørende konsulær beskyttelse af EU-borgere på rejse uden for EU. De grundlæggende rettigheder vil blive fremmet med særlig vægt på børns rettigheder fulgt op af konkrete forslag om bekæmpelse af børnefattigdom. Kommissionen vil desuden fremlægge et nyt program om beskyttelse af børn i forbindelse med internettet og de nye medier.

Kommissionen vil på baggrund af EU-landenes hidtidige erfaring med bekæmpelse af ulovlige narkotika fremlægge en EU-handlingsplan for narkotika for 2009-12.

Endelig vil Kommissionen sammen med medlemsstaterne tage nye initiativer for at fremme flersprogethed , som er kendetegnende for EU's kulturelle og sproglige mangfoldighed og bidrager til dens velstand. Initiativerne har til formål at øge opmærksomheden omkring sprogindlæringens betydning for konkurrenceevnen, beskæftigelsesevne og den tværkulturelle forståelse. Endelig vil Kommissionen benytte gennemførelsen af Det Europæiske År for Tværkulturel Dialog i 2008 til at støtte et aktivt unionsborgerskab.

Solidaritet: vigtigste planlagte foranstaltninger i 2008

Klimaændringer, miljø og beslægtede initiativer

• Med henblik på perioden efter 2012 bør der forud for konferencen i 2009 mellem parterne i FN's konvention om klimaændringer indgås en forpligtelse til at sænke CO2-emissionerne i EU til et bæredygtigt niveau

• Initiativer til fremme af tilpasningen til miljøudfordringer, bæredygtig produktion og forbrug

• Gennemførelse af REACH-lovgivningen og etablering af EU's Agentur for Kemikalier i Helsinki

• Meddelelse om global miljø- og sikkerhedsovervågning (GMES)

Landbrugs- og fiskeripolitik

• Fremlæggelse af "helbredsundersøgelsen" af reformerne af den fælles landbrugspolitik fra 2003-04

• Gennemførelse af en enkelt fælles markedsordning på landbrugsområdet

• Større omstrukturering af lovrammerne for kontrol og håndhævelse af den fælles fiskeripolitik

Social solidaritet

• Gennemførelse af Den Europæiske Socialfond og Den Europæiske Fond for Tilpasning til Globaliseringen

• Fremlæggelse af forslag, der skal skabe klarhed over anvendelsen af EUlovgivningen på sociale tjenesteydelser, evt. omfattende EU-kvalitetskriterier for almene sociale tjenesteydelser, til opfølgning af Kommissionens hvidbog

• Initiativer til modernisering af europæisk arbejdsret, især med henblik på "flexicurity"

Lige muligheder

• Initiativer til bekæmpelse af forskelsbehandling uden for arbejdsmarkedet

• Initiativer med henblik på forening af familie- og arbejdsliv

Samhørighedspolitik

• Strategisk status over resultaterne af samhørighedsprogrammerne for 2000-06

Styrkelse af unionsborgerskabet og beskyttelse af de grundlæggende rettigheder

• Forslag om konsulær beskyttelse af EU-borgere

• Fremme af børns rettigheder gennem Forum for Børns rettigheder

• Iværksættelse af et program om beskyttelse af børn i forbindelse med internettet og de nye medier (2009-2013)

Retlige og indre anliggender

• EU-handlingsplan for narkotika (2009-2012)

• Plan for asylpolitik som forberedelse til den anden fase i den fælleseuropæiske asylordning

• Lovgivningsforslag vedrørende arv og testamenter

• Meddelelse om udlæg i bankindeståender

Tværkulturel dialog og flersprogethed

• Strategi til fremme af flersprogethed i samarbejde med medlemsstaterne

• Foranstaltninger vedrørende Det Europæiske År for Tværkulturel Dialog

Sikkerhed og frihed

Et af EU's nøglemål er at sikre den frie bevægelighed for personer i det udvidede EU. Afslutningen af arbejdet med anden generation af Schengen-informationssystemet (SIS II) skulle bane vejen for, at flere EU-medlemsstater tilslutter sig Schengen-området fra 2008.

Haag-programmet (2005-2009) er fortsat rammen for det styrkede samarbejde til fremme af frihed, sikkerhed og retfærdighed i EU. Der vil blive taget nye tiltag til bekæmpelse af organiseret kriminalitet og terrorisme, bl.a. foranstaltninger, der skal lette udvekslingen af oplysninger mellem de retshåndhævende myndigheder og forebygge radikalisering.

Kommissionen vil også foreslå flere foranstaltninger til fremme af EU-borgernes sikkerhed og sundhed, herunder udbygge det nuværende samarbejde inden for civilbeskyttelse og sikre og håndhæve EU-standarderne for fødevaresikkerhed, dyresundhed, dyrevelfærd og plantesundhed. Toldkontrollen, især bekæmpelsen af varemærkeforfalskede varer, vil blive styrket for at fremme sikkerheden og beskytte forbrugerne. Der vil også blive foretaget en revision af EU's rammebestemmelser for lægemidler med henblik på at opnå sikre lægemidler, reel patientoplysning og adgang til sikre, omkostningseffektive sundhedstjenester og -produkter af høj kvalitet.

I 2008 vil Kommissionen fokusere på beskyttelse af kritisk kommunikations- og informationsinfrastrukturer og udfordringerne i forbindelse med beskyttelse af privatlivets fred og sikkerheden i de nye kommunikationsnet.

Sikkerhed og frihed: de vigtigste foranstaltninger i 2008

Den frie bevægelighed og forvaltningen af EU's ydre grænser

• Gennemførelsen af anden generation af Schengen-informationssystemet (SIS II), som vil gøre det muligt for flere EU-medlemsstater at tilslutte sig Schengen-området

• Nye foranstaltninger til forvaltning af EU's ydre grænser, herunder udbygningen af det europæiske grænseagentur (Frontex), øget netværkssamarbejde til kontrol ved søgrænserne og et europæisk overvågningssystem, som skal hjælpe medlemsstaterne med at håndtere de voksende strømme af ulovlige migranter

• Iværksættelsen af visuminformationssystemet (VIS) som led i fastlæggelsen af en fælles visumpolitik

Bekæmpelse af organiseret kriminalitet og terrorisme

• Oprettelse af en centraliseret database med fingeraftryk

• Iværksættelse af en politik til bekæmpelse af voldelig radikalisering

• Styrkelse af medlemsstaternes samarbejde via EUROJUST om efterforskning og retsforfølgning af alvorlig grænseoverskridende og organiseret kriminalitet

Civilbeskyttelse

• Styrkelse af EU's civilbeskyttelsesordning og udvikling af en integreret strategi til forebyggelse af katastrofer, der opstår inden for EU eller i de lande, der deltager i ordningen

Sundhed og sikkerhed

• En henstilling om patientsikkerhed og sundhedstjenesteydelsernes kvalitet

• Sikring af overholdelsen af EU's standarder for fødevaresikkerhed, dyresundhed og -velfærd samt plantesundhed

• Udvikling af rammebestemmelser for Den Europæiske Fødevaresikkerhedsautoritets (EFSA) risikovurdering af genmodificerede fødevarer og foderstoffer

• Revision af rammebestemmelserne for lægemidler

• Modernisering af lovgivningen for medicinsk udstyr med henblik på at forbedre patient- og brugersikkerheden og sikre klare lovgivningsmæssige rammer

• Et initiativ inden for telemedicin til forvaltning af kroniske sygdomme (patientovervågning i hjemmet).

• Udvikling af infrastrukturer til kriseberedskab på områderne sundhed og sikkerhed

Beskyttelse af kritiske informationsinfrastrukturer og styrkelse af borgernes tillid

• Et initiativ til beskyttelse af kritisk kommunikations- og informationsinfrastruktur

• Et initiativ vedrørende beskyttelse af privatlivets fred og tillid i informationssamfundet

Europa som verdenspartner

EU skal fortsat bestræbe sig på at optræde stærkt og samlet på verdensplan med udgangspunkt i fælles værdier og målsætninger og i overensstemmelse med de interne politikker, samtidig med at EU udnytter alle de aktiver og politikker, den har til sin rådighed for at forsvare unionens interesser. Dette omfatter bl.a. den fælles udenrigs- og sikkerhedspolitik (FUSP), den europæiske sikkerheds- og forsvarspolitik (ESFP), den fælles handelspolitik, udviklingspolitikken, den humanitære bistand og virkningerne udadtil af EU's interne politikker. I mellemtiden bliver forbindelserne mellem de interne og de eksterne politikker stadig stærkere. Dette viser sig klart på konkurrenceområdet, hvor sammenhængende og veludformede interne politikker og et velfungerende indre marked i EU vil få betydning for de europæiske virksomheders evne til at konkurrere på verdensplan. Mange kernepolitiske spørgsmål, som f.eks. klimaændringer og biodiversitet, demografisk udvikling og migration, terrorisme og organiseret kriminalitet eller energibehov kan kun løses i den globale kontekst.

Tiltrædelsesforhandlingerne vil blive videreført på grundlag af den nye udvidelseskonsensus og de strammere regler for tiltrædelsesprocessen, der blev vedtaget på Det Europæiske Råds møde i december 2006. Fremskridtene på det vestlige Balkan mod en fremtid inden for EU vil afhænge af, at der findes en løsning på spørgsmålet om Kosovos fremtidige status. Et positivt udfald er også en forudsætning for, at der kan ske en væsentlig forbedring af Serbiens fremskridt mod EU.

EU's nøglemål, som f.eks. den europæiske naboskabspolitik, strategien for Afrika, den europæiske udviklingskonsensus, det globale Europa og den eksterne konkurrencestrategi, danner fortsat rammen for en række vigtige initiativer.

Den europæiske naboskabspolitik vil bygge på den årlige evaluering af fremskridtene, der skulle foreligge i slutningen af 2007. Der vil især blive lagt vægt på gennemførelsen af sektorprogrammer på områderne migration, uddannelse og energi samt på at øge handelsforbindelserne og den økonomiske integration og fremme mobilitet. Man bør også fremme et tættere regionalt samarbejde i Sortehavsregionen.

Der bør sættes mere ind på at udvikle tættere politiske og økonomiske forbindelser med EU's partnere i hele verden – herunder Rusland, Ukraine, Japan, Korea, Kina, Indien, ASEAN og Latinamerika. Det transatlantiske partnerskab bør styrkes og løbende tilpasses udviklingen inden for de fælles udfordringer, hvorved det afspejler kvaliteten af forholdet mellem befolkningerne på begge sider af Atlanten og deres ansvar for at bidrage til at skabe et internationalt miljø, der kan fremme fred, sikkerhed, velfærd og en bæredygtig udvikling.

EU arbejder hårdt på at sikre, at handelsforhandlingerne i Doha-udviklingsrunden bliver afsluttet og gennemført med et vellykket resultat. Denne globale ramme vil blive udbygget ved bilaterale forhandlinger om en ny generation af frihandelsaftaler med de vigtige nye vækstøkonomier. I arbejdet med at realisere Kommissionens nye dagsorden, Det Globale Europa, vil der især blive lagt vægt på at levere resultater: bedre markedsadgang, effektive handelsbeskyttende foranstaltninger og bedre beskyttelse af intellektuelle ejendomsrettigheder.

EU vil styrke sine institutionelle forbindelser med Afrika på alle niveauer, specielt med Den Afrikanske Union (AU). EU og AU vil udvikle en fælles strategi for forholdet mellem EU og Afrika , som vil fastlægge de nye prioriteter i EU's forbindelser med Afrika og blive gennemført i forlængelse af topmødet mellem EU og Afrika. 2008 vil markere starten på gennemførelsen af 10. Europæiske Udviklingsfond (EUF), som er en vigtig ramme for finansieringen og samarbejdet mellem EU og landene i Afrika, Vestindien og Stillehavet (AVS). Der vil blive ydet 22,7 mia. EUR via EUF i perioden 2008-2013. Der bør også arbejdes på at sikre synergi med de økonomiske partnerskabsaftaler , som vil blive gennemført fra 2008 og være hjørnestenene i den regionale integration af AVS-landene og deres udvikling generelt.

Stabiliserings- og genopbygningsarbejdet i Mellemøsten og Sydasien bør fortsættes og EU's kapaciteter til konfliktforebyggelse, kriseberedskab og fredsopbygning bør styrkes yderligere ved koordineret udnyttelse af alle de eksisterende instrumenter. Kommissionen vil fortsætte med at styrke og konsolidere EU's reaktionskapacitet over for katastrofer og kriser ved koordineret udnyttelse af alle de eksisterende instrumenter, herunder nødhjælp og humanitærhjælp. Valgovervågning og effektiv gennemførelse af andre programmer med sigte på menneskerettigheder og demokratisering vil bidrage væsentligt til at fremme EU's grundlæggende værdier uden for Den Europæiske Union.

EU bør også forsat arbejde på at gøre sin indsats udadtil mere sammenhængende, mere effektiv og mere synlig. Kommissionen vil fortsætte med at videreudvikle en politisk og diplomatisk kultur i sine eksterne tjenester.

Europa som verdenspartner: de vigtigste foranstaltninger i 2008

Udvidelse

• Videreføre tiltrædelsesforhandlingerne med Kroatien og Tyrkiet på grundlag af EU's nye udvidelseskonsensus

• Håndtere følgerne af en løsning på spørgsmålet om Kosovos fremtidige status og konsekvenserne for forbindelserne til landene i området.

• Gennemføre det eksisterende netværk af stabiliserings- og associeringsaftaler og opnå fremskridt med stabiliserings- og associeringsprocessen med Serbien

Den europæiske naboskabspolitik og Rusland

• Opnå betydelige fremskridt med eller gennemføre en ny aftale med Rusland

• Opnå betydelige fremskridt med indgåelsen af en bredere aftale med Ukraine

• Indlede forhandlinger om nye aftaler til afløsning af partnerskabs- og samarbejdsaftalerne med Armenien, Aserbajdsjan, Georgien og Moldova

• Udbygge forbindelserne med Algeriet, Belarus, Libyen og Syrien, afhængig af den politiske udvikling

• Fortsætte EU's bidrag til fredsprocessen i Mellemøsten og støtte Den Palæstinensiske Myndighed

Den øvrige verden

• Afslutning og gennemførelse af Doha-udviklingsrunden

• Opfølgning af resultaterne fra topmødet mellem EU og AU i 2007

• Iværksættelse af implementeringen af de økonomiske partnerskabsaftaler og 10. Europæiske Udviklingsfond (EUF)

• Udbygning af samarbejdet med AVS-landene og andre udviklingslande, specielt på områderne energi og migration på linje med EU’s handlingsplan om klimaændringer og udviklingssamarbejde og den samlede migrationsstrategi

• Opfølgning af resultaterne af topmødet mellem EU og USA i 2007 og styrkelse af de politiske, økonomiske og handelsmæssige forbindelser med USA.

• Fremskridt med eller afslutning af forhandlinger om aftaler med EU's strategiske partnere Kina og Indien samt med andre partnere i Asien (ASEAN, Sydkorea) og Latinamerika (Det Andinske Fællesskab, Mellemamerika)

• Revision af forbindelserne med Brasilien under hensyntagen til forhandlingerne om en associeringsaftale, herunder en frihandelsaftale, med MERCOSUR og indgåelse eller gennemførelse af associeringsaftaler med Det Andinske Fællesskab og Det Centralamerikanske Fællesskab

• Styrkelse af samarbejdet med de største producent-, transit- og forbrugerlande, herunder fremme af bæredygtig energi og energieffektivitet

• Videreførelse af EU's engagement i Afghanistan og fortsættelse af bidraget til stabiliteten i Golf-regionen med særlig vægt på Iran og Irak.

Bedre lovgivning – i centrum for Kommissionens daglige arbejde

At forenkle og forbedre de lovgivningsmæssige rammer for erhvervslivet og borgerne i EU har været et af Kommissionens vigtigste mål, siden den tiltrådte. I 2006 foretog Kommissionen en strategisk gennemgang af programmet for bedre lovgivning. I 2007 vil systemet for konsekvensvurdering blive forbedret, der vil blive iværksat et handlingsprogram, der skal fjerne unødvendige administrative byrder, der skyldes EU's og medlemsstaternes lovgivning, og det opdaterede forenklingsprogram vil blive gennemført. Gennemførelsen af disse foranstaltninger vil være det vigtigste mål i 2008.

Resultaterne af den eksterne evaluering af Kommissionens konsekvensanalysesystem, som ventes at foreligge i marts 2007, vil sammen med resultatet af arbejdet i udvalget for konsekvensanalyse (Impact Assessment Board), gøre det muligt at finde de svage punkter i Kommissionens interne retningslinjer for og støtte til konsekvensanalyser. I 2008 skal Europa-Parlamentet, Rådet og Kommissionen også gøre status over gennemførelsen af den interinstitutionelle "fælles metode til konsekvensanalyse", der blev vedtaget medio 2006. Initiativet til måling af administrative omkostninger, som foreslået i det handlingsprogram, der blev vedtaget i januar 2007, vil blive afsluttet i november 2008. Sammen med medlemsstaterne vil Kommissionen fortsat arbejde hårdt på at opnå betydelige og påviselige lempelser af de administrative byrder, der påhviler de europæiske virksomheder .

Gennemførelsen af de initiativer, der var fastsat i det flerårige forenklingsprogram, vil fortsætte i 2008 og efterhånden vedrøre flere og flere forslag til lempelse af de administrative byrder. I 2008 skulle Kommissionens program til kodificering af den eksisterende lovgivning være gennemført på alle de officielle sprog.

Bedre håndhævelse af fællesskabsretten, bl.a. ved en forbedret dialog med medlemsstaterne, der skal sikre, at lovgivningen gennemføres rettidigt og anvendes effektivt og retfærdigt, vil fortsat være blandt Kommissionens prioriteter i 2008 i tråd med en meddelelse om gennemførelsen af fællesskabsretten, der vil blive vedtaget i 2007.

Bedre kommunikation og kommunikationsprioriteterne i 2008

Kommunikationen med borgerne om europæiske spørgsmål vil også i 2008 være en af Europa-Kommissionens vigtigste opgaver, og tjenestegrenene i Bruxelles og Kommissionens repræsentationer og delegationer i tredjelande vil fortsat gøre en stor indsats på dette område.

De vigtigste kommunikationsprioriteter for 2008 bør afspejle de politiske prioriteter, der er fastsat i den årlige politikstrategi, samt resultaterne af undersøgelser af borgernes interesser og de nyeste erfaringer vedrørende effektiv kommunikation.

De seneste undersøgelser viser, at EU-borgernes største bekymringer er EU's sociale dimension i forhold til globaliseringen (specielt job mulighederne og frygten for arbejdsløshed) samt migration . Interessen for energi og klimaændringer er voksende. Udfordringerne i forbindelse med globaliseringen og de tre dimensioner af en bæredygtig udvikling (den økonomiske, sociale og miljømæssige dimension) bør helt klart integreres i alle kommunikationsprioriteter.

Erfaringerne har vist, at følgende vigtige elementer er afgørende for en vellykket kommunikationsstrategi:

- Der bør udvælges særlige spørgsmål , som borgerne lettere kan identificere sig med. De europæiske institutioner bør spille en tydelig rolle på de områder, hvor de kommunikerer.

- Kommunikationen skal tilpasses de forskellige målgrupper, sektorer og lande ved hjælp af lokalisering.

- God planlægning og koordinering er af afgørende betydning.

På grundlag af disse elementer og de politiske prioriteter, der er fastsat i den årlige politikstrategi for 2008, bør Kommissionen koncentrere sin indsats om følgende kommunikationsprioriteter:

Kommunikationsprioriteter for 2008

• Revision af budgettet

• Evaluering af det indre marked

• Statusopgørelse over den sociale situation

• Migration

• Institutionsspørgsmålet

• Energi og klimaændringer

• EU's rolle i verden

Samtidig med at Kommissionen vil koncentrere sine kræfter og ressourcer om nøgleprioriteterne, vil den også fortsætte og styrke sine bestræbelser på at sikre bedre kommunikation om EU på alle politikområder.

Del II: De generelle rammer for personale- og finansressourcerne i 2008

Personaleressourcer

Forstærkning med henblik på udvidelsen

På grundlag af Kommissionens vurdering har budgetmyndigheden godkendt de supplerende 3 960 stillinger, som Kommissionen har brug for i perioden 2003-2008 for at kunne udvide sit arbejde til også at omfatte de ti nye medlemsstater og opfylde sit institutionelle ansvar. I 2008 vil Kommissionen anmode om de resterende 640 supplerende stillinger for at kunne arbejde på fuld styrke. I overensstemmelse med sin meddelelse om følgerne for personalebehovet af Bulgariens og Rumæniens tiltrædelse, hvor det blev vurderet, at der ville være behov for 850 nye stillinger i perioden 2006-2009, anmoder Kommissionen om 250 nye stillinger i 2008. For 2008 anmoder Kommissionen desuden om yderligere 890 stillinger for at kunne varetage den øgede arbejdsbyrde, der følger af udvidelsen, og virkeliggøre sine fire politiske prioriteter i den udstrækning, de vedrører et udvidet EU. Kommissionen vil også i løbet af året overvåge ansættelsen af statsborgere fra de nye medlemsstater med henblik på at sikre, at tjenestegrenene opfylder de ansættelsesmål, som Kommissionen har fastsat for EU-12. Den endelige tildeling til tjenestegrenene i 2008 vil desuden blive vurderet i lyset af de enkelte tjenestegrenes opfyldelse af ansættelsesmålene i 2007.

Bidrag til en fælles personalepulje

Når der ses bort fra de nye stillinger, vil Kommissionen også gennem aktiv personalemobilitet sikre gennemførelsen af de prioriterede initiativer uafhængigt af udvidelsen. Som en af disse prioriteter har Kommissionen til hensigt at åbne nye og modernisere nuværende delegationer og styrke de eksisterende netværk. Der vil også blive lagt passende vægt på revision og revisionsrelaterede opgaver i forskningssektoren. Udpegningen af nedprioriterede opgaver og mulighederne for intern omrokering af personale har været grundlæggende ved vurderingen af alle tjenestegrenenes anmodninger om nye ressourcer. Kommissionen har desuden forpligtet sig til at flytte personale mellem tjenestegrenene og vil som i de tidligere år gøre dette ved at oprette en fælles personalepulje, hvortil der bidrages fra alle personalegrupper, og som skal udgøre 1 % af det samlede personale. Personalebesparelser som følge af eksternalisering (overdragelse til forvaltningsorganer) vil komme de prioriterede områder til gode. De pågældende ressourcer vil blive kanaliseret til de prioriterer, der er fastlagt i denne meddelelse og af budgetmyndigheden. Ligesom sidste år vil Kommissionen også tildele kortvarige stillinger til midlertidige opgaver, hvilket skulle bidrage til en mere fleksibel og dynamisk tildelingsproces i de kommende år.

Tildeling af supplerende personaleressourcer til de fire politiske prioriteter

Nedenstående tabel giver en oversigt over de stillinger, der vil være nødvendige til at lancere de nye initiativer eller styrke det igangværende arbejde, fordelt efter prioritet og oprindelse.

Tabel 1 – Tildeling af stillinger til prioritetsområderne i politikstrategien (APS) for 2008

APS-prioritetsområder i 2008 | Nye stillinger med relation til udvidelsen | Omrokering mellem tjenestegrenene | Omrokering inden for tjenestegrenene | Samlede disponible stillinger til prioriteterne |

1. Velstand | 123 | 46 | 53 | 222 |

2. Solidaritet | 125 | 20 | 79 | 224 |

3. Sikkerhed | 100 | 27 | 12 | 139 |

4. Virkningerne udadtil | 77 | 109 | 27 | 213 |

Udvidelse af de eksisterende aktiviteter i det udvidede EU (inkl. udfasning af førtiltrædelses-aktiviteter) og andre ændringer i arbejdsbyrden | 465 | 85 | 107 | 657 |

I ALT | 890 | 287 | 278 | 1 455 |

Den endelige tildeling af de nye udvidelsesrelaterede stillinger på de forskellige politikområder, herunder fordelingen mellem faste stillinger og eksternt personale, vil foregå i forbindelse med udarbejdelsen af det foreløbige budgetforslag for 2008. Desuden har Kommissionen på Europa-Parlamentets forslag iværksat en midtvejsrevision af sine personaleressourcer. Mens politikstrategien for 2008 især fokuserer på overordnede udvidelsesrelaterede behov og omrokeringer for at tage hensyn til ændringer i politikkerne fra 2007 til 2008, er det formålet med midtvejsevalueringen at fastlægge perspektiverne for fremtiden, idet den også kan få indflydelse på den endelige tildeling af ressourcerne for 2008. Følgelig vil nogle af stillingerne for 2008 først blive tildelt til tjenestegrenene i lyset af resultaterne af evalueringen.

Ændringer i tildelingen af finansielle ressourcer

Politikstrategien for 2008 er den anden årlige politikstrategi inden for de finansielle rammer for 2007-2013. De fleste retsakter for de nye programmer er blevet vedtaget for nylig, og hvor det er nødvendigt, er den finansielle programmering (maj 2006) blevet tilpasset (januar 2007) for at afspejle de vedtagne retsgrundlag. I visse tilfælde er retsakterne endnu ikke endeligt vedtaget, hvilket kan påvirke udgiftsprofilen. For 2008 er det derfor muligt at frontloade (fremskynde finansieringen af) visse initiativer uden at påvirke de disponible margener for de forskellige budgetposter ved at backloade (udskyde finansieringen af) de programmer, hvis iværksættelse er blevet ændret, f.eks. fordi det pågældende retsgrundlag er blevet vedtaget senere end ventet. Nedenstående ændringer i tildelingen af finansielle ressourcer afspejler prioriteterne for 2008.

Tabel 2 – Ændringer i de finansielle ressourcer som følge af prioriteterne i 2008 i forhold til den finansielle programmering for 2008-2013 (foreløbige tal) |

Vejledende ændringer af de finansielle ressourcer |

Prioriteter og politikområder | Bevillinger til forpligtelser (mio. EUR) |

2008 | 2009-2013 |

Prioritet 1 |

Energi og transport | 9.8 | 90.1 |

Prioritet 2 |

Miljø | 2.0 | 10.6 |

Prioritet 3 |

Frihed, sikkerhed og retfærdighed | 13.4 | 16.4 |

Prioritet 4 |

Eksterne forbindelser | 2.0 | 10.0 |

Udvikling | 21.1 | 59.0 |

I ALT | 48.3 | 186.1 |

De finansielle virkninger af prioritetsområdet "vel stand"

Udgiftsområde 1a med et programmeret beløb for 2008 på i alt 9 776,4 mio. EUR dækker nøgleprogrammerne i Lissabon-strategien: programmerne for forskning, livslang læring, konkurrenceevne og innovation samt det transeuropæiske transportnet, som alle vil bidrage til at gøre EU's økonomi mere dynamisk og konkurrencedygtig. Alle de nødvendige retsgrundlag er blevet vedtaget undtagen for det transeuropæiske transportnet

På transportområdet foreslås det at øge de finansielle ressourcer til Det Europæiske Jernbaneagentur (ERA), Det Europæiske Agentur for Søfartssikkerhed (EMSA, Det Europæiske Luftfartssikkerhedsagentur (EASA) og Galileo-tilsynsmyndigheden med i alt 9,8 mio. EUR i 2008. Dette bliver imidlertid delvis opvejet af nedskæringer på TEN-T programmet, således at den disponible margen på udgiftsområde 1a ikke vil blive ændret. Situationen for disse agenturer for 2009-2013 vil blive evalueret på et senere tidspunkt.

De finansielle virkninger af prioritetsområdet "solidaritet"

Der vil blive programmeret yderligere 2 mio. EUR til udgiftsområde 2 til dækning af de supplerende foranstaltninger i Det Europæiske Miljøagentur, der er nødvendige for at indhente pålidelige og aktuelle oplysninger til støtte for denne politik. Der vil især blive fokuseret på de globale udfordringer i forbindelse med overvågning af klimaudviklingen, biodiversitet og vurdering af økosystemerne, som EU først og fremmest må tage stilling til. Andre initiativer under udgiftsområde 2 vil om nødvendigt blive finansieret ved omfordeling inden for de eksisterende programmer.

De finansielle virkninger af prioritetsområdet "sikkerhed"

Under udgiftsområde 3a vil initiativet til "oprettelse af et fælles retligt område for strafferetlige og civilretlige anliggender" blive styrket med yderligere 2,5 mio. EUR årligt i den finansielle programmering for 2008-2013. Dette beløb vil gå til EUROJUST, som stimulerer og forbedrer koordineringen mellem medlemsstaternes kompetente myndigheder af efterforskninger og retsforfølgninger og vil fremme udviklingen af et europæisk område med frihed, sikkerhed og retfærdighed. Dette vil blive udlignet ved nedjusteringer af de andre programmer i dette udgiftsområde.

For at styrke initiativet "fælles forvaltning af de ydre grænser" foreslås det at øge de finansielle ressourcer til grænseagenturet FRONTEX med 10,9 mio. EUR i 2008. Denne stigning i forhold til den oprindelige finansielle programmering vil blive fulgt op i 2009 og 2010 ved yderligere frontloading på henholdsvis 6,9 mio. EUR og 7 mio. EUR. Stigningerne i 2009 og 2010 vil imidlertid blive udlignet ved, at der ikke vil ske nogen stigning i 2011. Som for EUROJUST vil de supplerende 10,9 mio. EUR i 2008 blive skaffet ved at justere beløbene for de programmer, der vil blive iværksat med forsinkelse.

På området forvaltning af de ydre grænser vil Kommissionen bygge videre på resultaterne fra 2007-evalueringen af grænseagenturet FRONTEX og eventuelt udvide agenturets opgaver til også at omfatte sikkerhedsspørgsmål i forbindelse med varer, gennemførelsen af hurtige grænseindsatshold og udkast til nye forslag til videreudvikling af strategien for integreret grænseforvaltning. Flere væsentlige instrumenter vil blive vedtaget i 2007 og blive gennemført i 2008: visumkodeksen, visuminformationssystemet og de nye rammebestemmelser for organisationen af de konsulære tjenesters behandling af visumansøgninger, hvor Kommissionen må indtage en mere aktiv rolle i det lokale konsulære samarbejde.

De finansielle virkninger af prioritetsområdet "virkningerne udadtil"

Under udgiftsområde 4, virkningerne udadtil, foreslås det at tilføje yderligere 23,1 mio. EUR til den finansielle programmering for 2008. Størstedelen af dette beløb, 19,5 mio. EUR, skal gå til to nye initiativer med flerårige virkninger, som vedrører klimaændringer og vedvarende energi, der indgik i forslagspakken om energi og klimaændringer, som Kommissionen forelagde i januar 2007

Det første initiativ er Alliancen for en Global Klimapolitik, som skal støtte tilpasnings- og afhjælpningsforanstaltninger i udviklingslandene. De oprindelige forpligtelser i henhold til Kyoto-protokollen ophører i slutningen af 2012, og det internationale samfund må derfor nå til enighed om nye forpligtelser senest i 2009. Kommissionen har forelagt et ambitiøst forslag om at nedbringe emissionerne og begrænse temperaturstigningen til 2 °C. Men forslaget vil kun kunne gennemføres, hvis disse mål bliver accepteret af stort flertal af udviklingslandene. Alliancen for en Global Klimapolitik vil arbejde på at realisere disse mål ved at danne en politisk koalition mellem EU og udviklingslandene, støttet af midler til nationale investeringer, specielt på området tilpasning. Det foreslåede tilsagn på 50 mio. EUR for perioden 2008-2010 – med 10 mio. EUR i 2008 – skal fungere som katalysator for tilsvarende bidrag fra EU-medlemsstaterne, som ventes at finansiere den største del af dette initiativ. Der kan ventes yderligere bidrag og synergi fra Den Europæiske Udviklingsfond (EUF). Kommissionens bidrag vil have form af tilskud.

Det andet initiativ består i at styrke Den Globale Fond for Energieffektivitet og Vedvarende Energi (GEEREF). GEEREF er en innoverende offentlig-privat finansieringsordning, der har til formål at rejse betydelig privat finansiering til projekter inden for energieffektivitet og vedvarende energi i udviklingslande og lande med overgangsøkonomi. For at give fonden en god start må der nødvendigvis ydes et væsentligt bidrag fra EU's budget, og Kommissionen har foreslået et bidrag på 80 mio. EUR i perioden 2007-2010. For at nå dette mål vil der blive ydet tre andre rater på hver 9,5 mio. EUR til det oprindelige finansieringsprogram for GEEREF for 2008-2010.

De midler, der er fremskaffet inden for Alliancen for en Global Klimapolitik, vil supplere den private finansiering fra GEEREF ved at tilskynde til offentlige investeringer på området tilpasning. De supplerende ressourcer til de to initiativer tildeles politikområdet "udvikling" under det tematiske program "Miljø og bæredygtig forvaltning af naturressourcer, herunder energi".

Yderligere 2 mio. EUR tildeles initiativet "EU i verden": Mod en kommunikationsstrategi for EU's eksterne politik, 2006-2009 (K/2006/329). Målet om at øge bevidstheden og forståelsen for EU's eksterne politikker er højt prioriteret af EU, som det fremgår af det strategiske dokument "Europa i verden", der blev forelagt for Det Europæiske Råd i juni 2006. Disse supplerende midler vil gøre det lettere at udbygge de nuværende aktiviteter (der især fokuserer på den europæiske naboskabspolitik og FUSP/ESFP), så de også kommer til at omfatte temaer som krisestyring og de eksterne aspekter af klimaændringerne og energipolitikken.

Der er bevilget yderligere 1,6 mio. EUR til at styrke forskning og opmærksomhedsskabende aktiviteter, der kan nære og præge udviklingsdebatten og politikudformningen på europæisk plan. I overensstemmelse med den europæiske udviklingskonsensus vil Kommissionen og medlemsstaterne etablere et europæisk forskningsnet med henblik på at udvikle en analytisk kapacitet, der kan støtte udformningen af EU's udviklingspolitik og især være en hjælp ved udarbejdelsen af en analytisk velunderbygget europæisk udviklingsrapport. Efter et vellykket pilotforsøg i 2006, der vil blive gentaget i 2007, er der nu bred enighed om at indføre en Europæisk Udviklingsdag som en vigtig årlig begivenhed på EU's og den internationale udviklingsdagsorden med deltagelse af alle større udviklingsaktører.

På politikområdet "beskatning og toldunion" vil der blive afsat midler til at støtte den internationale skattedialog (International Tax Dialogue) og sikre EU's medlemskab af Verdenstoldorganisationen (WCO)

Oversigt over ændringer fordelt efter udgiftsområderne i de finansielle rammer (FR)

(mio. EUR) |

UDGIFTSOMRÅDE | 2008 | Prognoser 2009-2013 |

Oprindelig* programmering | APS-ændringer | Revideret programmering | Oprindelig* programmering | APS-ændringer | Revideret programmering |

1a. Konkurrenceevne for vækst og beskæftigelse |

FR-loft – udgiftsområde 1a | 9 847,0 | 9 847,0 | 65 222,0 | 65 222,0 |

Udgiftsområde 1a i alt | 9 776,4 | 0,0 | 9 776,4 | 64 462,9 | 0,0 | 64 462,9 |

Margen | 70,6 | 70,6 | 759,1 | 759,1 |

1b. Samhørighed for vækst og beskæftigelse |

FR-loft - udgiftsområde 1b | 46 888,8 | 46 888,8 | 245 301,1 | 245 301,1 |

Udgiftsområde 1b i alt | 46 888,8 | 0,0 | 46 888,8 | 245 301,1 | 0,0 | 245 301,1 |

Margen | 0 0 | 0,0 | 0,0 | 0,0 |

2. Beskyttelse og forvaltning af naturressourcer |

FR-loft - udgiftsområde 2 | 58 800,0 | 58 800,0 | 300 974,0 | 300 974,0 |

Udgiftsområde 2 i alt | 58 742,8 | 2,0 | 58 744,8 | 300 639,5 | 10,6 | 300 650,1 |

Margen | 57,2 | 55,2 | 334,5 | 323,9 |

3a. Frihed, sikkerhed og retfærdighed |

FR-loft – udgiftsområde 3a | 747,0 | 747,0 | 6 170,0 | 6 170,0 |

Udgiftsområde 3a i alt | 714,2 | 0,0 | 714,2 | 5 840,6 | 0,0 | 5 840,6 |

Margen | 32,8 | 32,8 | 329,4 | 329,4 |

3b. Unionsborgerskab |

FR-loft – udgiftsområde 3b | 615,0 | 615,0 | 3 416,0 | 3 416,0 |

Udgiftsområde 3b i alt | 597,3 | 0,0 | 597,3 | 3 310,5 | 0,0 | 3 310,5 |

Margen | 17,7 | 17,7 | 105,5 | 105,5 |

4. EU som verdenspartner |

FR-loft - udgiftsområde 4 | 7 002,0 | 7 002,0 | 42 355,0 | 42 355,0 |

udgiftsområde 4 i alt*** | 6 644,8 | 23,1 | 6 667,9 | 41 080,4 | 70,0 | 41 150,4 |

Margen | 357,2 | 334,1 | 1 274,6 | 1 204,6 |

* Ajourført januar 2007. |

** Justeret for at tage højde for iværksættelsen af den nye mekanisme for tilførsel af kapital til Garantifonden |

Som forklaret ovenfor vil tildelingen af flere finansielle ressourcer til initiativer under udgiftsområde 1a og 3a ikke få indvirkning på margenerne for disse udgiftsområder, da stigningerne vil blive udlignet af nedskæringer på andre programmer, hvis gennemførelse sandsynligvis vil blive udsat de første par år.

For udgiftsområde 2 vil margenen blive nedsat med 2 mio. EUR. Der er ingen ændringer i programmeringen for udgiftsområde 3b.

Under udgiftsområde 4 kræver de nye prioriteter en forhøjelse på 23,1 mio. EUR i 2008, der må konsolideres i de efterfølgende år med yderligere 70 mio. EUR. På grund af ændringer i den måde, hvorpå der tilføres midler til garantifonden for aktioner i forhold til tredjelande[1], vil der ikke være behov for nye tilførsler fra det almindelige budget i 2008. De 200 mio. EUR, der er øremærket til dette formål i programmeringen, vil derfor blive disponible. Nettoresultatet af de to ændringer vil give en margen på 334 mio. EUR, hvilket vil gøre det muligt at reagere tilfredsstillende på fremtidige behov, f.eks. i forbindelse med resultatet af forhandlingerne om Kosovos endelige status og EU's rolle i tiden derefter samt i forbindelse med fredsprocessen i Mellemøsten[2]. Afhængigt af udviklingen i den internationale situation i de kommende uger kan der opstå andre behov, der skal integreres i det foreløbige budgetforslag.

[1] Rådets forordning (EF, Euratom) nr. 89/2007 af 30. januar 2007 om ændring af Rådets forordning (EF, Euratom) nr. 2728/94 om oprettelse af en garantifond for aktioner i forhold til tredjelande, EUT L 22 af 31.1.2007.

[2] De beløb, som Kommissionen forpligtede sig til at yde på Paris-konferencen i januar 2007 om genopbygningen af Libanon, er fuldstændig dækket af det planlagte budget.